
1
Fra tåspiss til spisse albuer

Jeg drømte egentlig om å bli ballettdanser. Da jeg skulle velge videregående skole, var det ikke tvil i min sjel om at ballettlinjen på Fagerborg videregående skole i Oslo var det rette valget. Men etter to år, i sommerferien mellom andre og tredje klasse, sa det stopp. I løpet av to uker gikk jeg fra å skulle fullføre ballettlinjen, med en videre drøm om å komme inn på Statens balletthøgskole og å kunne leve av å danse, til å søke meg over til allmennfag med fordypning i matte, fysikk og kjemi.

Hvorfor snudde jeg 180 grader, byttet ut tåspisskoene med matte- og fysikkbøker?

Det var flere grunner til det. En av dem var nok en frykt for at jeg ikke var så god at jeg kunne leve av å være danser, og at en utdannelse innen realfag antagelig var et litt sikrere kort. Det var ikke helt slik det føltes da, men jeg tror underbevisstheten min var oppmerksom på dette. For man har jo bedre muligheter med en utdannelse som samfunnet etterspør, enn som en middels god danser og sanger.

Men jeg valgte ikke bare med hodet – hjertet var også med i avgjørelsen om å fordype meg i realfagene. For jeg er nok i bunn og grunn en realist: Jeg elsker oppgaver der det er to streker under svaret. Der det er tydelige regler. Tilfredsstillelsen når man har funnet det riktige svaret. Det er også kanskje grunnen til at jeg alltid var ekstra glad i den klassiske balletten og den klassiske musikken. Der er det også regler – takten på musikken er enten 1-2-3-4 eller 1-2-3-1-2-3, det er forutsigbart og litt strengt. Det handler til en viss grad også der om å gjøre ting riktig – kneet til ballerinaen skal være helt strukket, det samme gjelder tærne. Og det beste jeg visste, var å bli undervist av strenge ballettlærere med østeuropeisk bakgrunn. De som kjørte knallhard disiplin – der det nettopp ikke var noe spørsmål om hva reglene var. Der ingenting var åpent for egen tolkning – der noe er enten riktig eller galt.

Også i dag vil jeg heller se klassikerne i operaen enn de moderne stykkene. Så ja, jeg liker å kunne løse problemer med matematikk. Å vite at det finnes et riktig svar. Men jeg liker ikke matematikken for matematikkens skyld – jeg liker at matematikken er et verktøy jeg kan bruke for å finne svar på ekte problemstillinger i den virkelige verden. Og slik ble det til at jeg landet på fysikk.

Som karakteren Sheldon Cooper, den ekstremt dyktige teoretiske fysikeren i TV-serien The Big Bang Theory, sier: «Physics is the study of the universe and everything in it.»

Med litt flere ord betyr dette at fysikk er læren og vitenskapen om hvordan hele universet er bygget opp, og hvordan det fungerer på det helt grunnleggende nivået – fra hvordan atomkjernen er bygget opp og henger sammen, til hvordan enorme ting som solsystemer og galakser fødes og dør – og alt imellom. Med fysikk beskriver vi hvordan alt som skjer i naturen til syvende og sist drives av krefter som virker, og av energi som flytter seg eller endrer form.

Fysikk er rett og slett en av de aller mest grunnleggende vitenskapene. Fysikkens mål er å forstå hvordan universet oppfører seg. Noe av det beste med fysikk er hvordan helt enkle likninger kan brukes for å gi innsikt i og svar på avanserte og komplekse problemer. For eksempel kan vi finne planetenes baner i vårt eget solsystem ut fra likningen F = m · a. Dette er en likning av akkurat samme type som man lærer allerede på barneskolen, men da ser den gjerne slik ut: y = a · x.

F står for kraft, m for masse og a for akselerasjon. F = m · a betyr dermed at «kraft er lik masse ganget med akselerasjon». Det var den engelske matematikeren og fysikeren Isaac Newton som forsto denne sammenhengen. Ifølge en populær fortelling satt Newton en dag under et epletre da han så et eple falle til bakken. Dette fikk ham til å undre seg: Hvorfor faller epler alltid rett ned? Hvorfor beveger de seg ikke sidelengs eller oppover? Newton innså at den samme kraften som får epler til å falle mot jorden, også kunne være ansvarlig for månens bevegelse rundt jorden – og videre at det er en universell kraft som påvirker alle objekter i universet.1 Dette er nok en forenklet fremstilling av det som skjedde; eplet var kanskje bare en inspirasjon, ikke noe som ga et øyeblikk av plutselig innsikt – et slags eureka-øyeblikk – selv om det oftest fremstilles slik.

Det som er mindre kjent når det gjelder Newton og eplet, er bakgrunnshistorien. I 1665 brøt nemlig den store byllepestepidemien ut i England, og universitetet i Cambridge ble stengt for å hindre smittespredning. Newton reiste da hjem til familiens gård i Woolsthorpe. Mange av oss ble eksperter på surdeig i løpet av nedstengningen under koronaepidemien. Under byllepestepidemien fikk Newton også plutselig mye tid til å tenke, eksperimentere og utvikle teorier i ro og mak. Denne perioden er kjent som Newtons «annus mirabilis» (mirakelåret), fordi han ble ekstremt produktiv og utviklet mange viktige teorier og matematikk som er helt grunnleggende for fysikken og dermed for teknologien vi omgir oss med i dag. Ironisk nok førte altså pesten og stengingen av universitetet til at Newton fikk mulighet til å gjøre noen av de viktigste oppdagelsene i vitenskapens historie. Hadde det ikke vært for at Cambridge-universitetet stengte, kunne det kanskje tatt lang tid før disse sammenhengene ble oppdaget. Så selv i perioder med isolasjon og krise kan banebrytende ideer formes.

Faktisk er mange av de mest kjente, grunnleggende fysikklikningene overraskende enkle, sett fra et matematisk perspektiv:

En av de såkalte bevegelseslikningene ser slik ut: v = v0 + a · t. Denne formelen forteller hvordan farten (v) til et objekt – en ting – forandrer seg når tiden (t) går dersom det har en konstant akselerasjon (a). Hvis et objekt har en startfart på v0, kan vi regne ut nøyaktig hvor mye farten øker etter for eksempel fem sekunder. Likningen minner ganske mye om det vi lærte på ungdomsskolen som y = ax · b, hvor stigningstallet (a) og konstanten (b) beskriver en rett linje. Det enkle uttrykket fanger essensen av hvordan bevegelse fungerer.

Et annet eksempel er formelen for bevegelsesenergi, som er energien noe har fordi det er i bevegelse og dermed har en fart: E = [image: Image] mv2. Denne likningen forteller oss hvor mye energi (E) som ligger i et objekt med en viss masse (m) som beveger seg med en viss fart (v).

For eksempel: Tenk på vannet som strømmer nedover en elv. La oss si at ett tonn vann (1000 kg) renner med en fart på én meter per sekund. Bevegelsesenergien til dette vannet blir da E = [image: Image] · 1000 kg · 1m/s · 1m/s = 500 joule. Denne energien kan vi bruke til å lage strøm hvis vannet går gjennom en turbin. Så la oss si at du har et vannkraftverk, og turbinene er koblet til en generator som gjør om denne mekaniske energien – de 500 joulene – til strøm. Hvis turbinene trekker på 500 joule fra vannet hvert sekund, betyr det at de produserer en elektrisk effekt på 500 watt (W). Som igjen betyr at vi lager nok strøm til å drive småelektriske apparater som lampe en liten vifte eller en TV. Med andre ord ikke et veldig imponerende vannkraftverk. Et typisk norsk vannkraftverk har en effekt på mellom 10 og 1000 MW(megawatt) – altså 10 til 1000 millioner watt. Noe som betyr mellom 20 millioner og to milliarder kg vann per sekund, i motsetning til de skarve 1000 kg vann per sekund fra eksempelet over.

Sist, men ikke minst: Einsteins berømte likning E = mc2, som vi leser som «E er lik m c i annen». Som igjen er en enkel matematisk likning av typen man lærer på ungdomsskolen. Denne likningen forteller at masse («vekt») er energi, og hvor utrolig mye energi som frigjøres når en atomkjerne spaltes. Det er dette som er grunnlaget for kjernekraft.

Det jeg elsker med fysikk, er altså nettopp dette: Enkle likninger kan gi oss svar på komplekse spørsmål. De binder sammen tall og verden og lar oss forutsi alt fra hvordan en ball faller, til hvordan vi kan hente energi fra naturens krefter. Det er som å ha en hemmelig nøkkel til hvordan universet fungerer.

Det ble til sammen fire år på videregående. I stedet for å søke opptak til Statens balletthøgskole, begynte jeg å studere fysikk på Universitetet i Oslo. Jeg troppet opp på Blindern en augustdag i 2003 med en babyrosa glittertopp med veldig dyp utringning. Det blekede håret hadde jeg flettet. Jeg hadde nok et behov for å skille meg ut – eller kanskje ville jeg vise at man kan holde på med realfag og allikevel pynte seg i rosa med sminke og høye hæler.

Det skal sies at selv i et av verdens mest likestilte land er denne kombinasjonen av «ultrafeminin» og realfag noe av det jeg har fått flest tilbakemeldinger på: Jeg har fått meldinger fra jenter som har kommet etter meg, som har følt at det ikke er ok å være opptatt av «overfladiske ting» som å føle seg fin når man har valgt realfag. Men det å se at noen faktisk gjør det, har kanskje gjort at andre også har våget. Og hvorfor skulle det ikke være ok å være opptatt av noe som enkelte kaller «overfladisk»? Det er ikke helt godt å si, men jeg har opplevd at noen syns det er provoserende at andre velger å «kaste bort» energien sin på overflaten når de heller kunne ha brukt den på å tenke dype tanker – som om det er en motsetning der.

Det ble ikke noe godt møte med universitetet. Jeg hadde aldri slitt med fagene på skolen, men nå ble det vanskelig – matematikken på Blindern var ikke slik som den hadde vært på videregående. Etter som semestrene gikk, fikk jeg dårligere og dårligere karakterer, i bunnsemesteret sto jeg kun i ett fag, og i dette faget fikk jeg karakteren E – dårligste ståkarakter. Av ren stahet ga jeg ikke opp, noe som kanskje ville ha vært «den rette avgjørelsen» tatt i betraktning at jeg hadde startet som middels flink, og i løpet av mine to år på universitetet hadde det bare gått nedover. Semesteret etter E-en var selvtilliten ganske ødelagt, og jeg valgte å prøve noe litt annet enn de fagene jeg skulle ta ifølge studieprogrammet. Faget Fysikk og energiressurser gjorde at jeg gikk fra nesten null motivasjon til nærmest å ha «kommet hjem». Jeg forsto at det var dette jeg skulle holde på med.

Fysikk og energiressurser handlet om akkurat det: Hvilke energiressurser finnes i verden, og hvordan virker de? Altså: Hva er fysikken i vindkraft og solkraft, fossile kilder og kjernekraft? Det hele uten politikk eller ønsketenkning: Hvordan fungerer disse tingene? Og da vi kom til kjernekraft, ble jeg svært så overrasket. Jeg startet med en følelse av at dette var en energikilde som bare litt rare land som ikke visste bedre, drev med. Kjernekraft var jo veldig farlig og produserte da sinnssykt mye og sinnssykt farlig avfall? Dessuten hadde det jo skjedd ulykker som Tsjernobyl-nedsmeltingen, der sikkert millioner av mennesker hadde dødd? Slik tenkte jeg om kjernekraft. Det var en energikilde som ga klump i magen. Så skulle det vise seg at nesten alt jeg trodde jeg visste om kjernekraft, var mer eller mindre feil. Det var den tryggeste energikilden som fantes. Kjernekraft lager avfall i små mengder, og det er heller ikke nødvendigvis noe verre enn annet farlig avfall som energiproduksjon og industri produserer. Færre enn hundre mennesker døde som en direkte konsekvens av Tsjernobyl-ulykken. Det var spesielt det siste, nemlig problemer knyttet til radioaktivitet og stråling, som fascinerte meg aller mest. Hva er stråling, og hvor farlig, eller ufarlig, er det egentlig?

Jeg leste alt jeg kunne komme over. Jeg «runda» Wikipedia, og for første gang fikk jeg A – toppkarakter – i et fag på universitetet. Da semesteret var over, visste jeg at dette måtte jeg bare lære mye, mye mer om. Det var dette jeg skulle ta master i! Slik fikk jeg motivasjonen til å komme meg gjennom bachelorstudiet med gode nok karakterer til at jeg kom inn på masterstudiet – i kjernefysikk.

Fordi jeg ikke akkurat var noen stjernestudent da jeg startet på universitetet, måtte jeg bruke et ekstra år for å komme inn på master, men høsten 2007 ble jeg student i kjernefysikkgruppen ved UiO. På den tiden var det en debatt om grunnstoffet thorium, som Norge har veldig mye av, og om dette var noe vi skulle satse på. Thorium kan nemlig brukes som brensel i kjernekraftverk, og hvis man er ekstra lur, kan det ha noen fordeler. Denne debatten gjorde det ekstra spennende å gå inn i temaene kjernefysikk og kjernekraft. Jeg fikk muligheten til å reise på utveksling til Paris, og jeg fikk anledning til å fordype meg i nettopp thoriumbrensel i kjernekraftverk.

Masterstudiet ble en helt annen opplevelse enn bachelorstudiet. Jeg fullførte på normert tid – med toppkarakterer. Nå drev jeg jo med noe jeg syns var ekstremt spennende. Det var faglig utfordrende med kjernefysikken, men ikke minst var det veldig givende å jobbe med noe som FNs klimapanel trekker frem som en del av løsningen på klimakrisen:

For å oppnå store kutt [i utslipp av drivhusgasser] kreves en mer utstrakt bruk av lavkarbon-teknologier, som fornybar energi, kjernekraft og karbonfangst og -lagring (forfatterens oversettelse).

Jeg følte da, og føler fremdeles, at det er enormt motiverende å vite at jeg bidrar. Og da jeg fikk mulighet til å fortsette med doktorgrad etter at mastergraden var i boks, var jeg ikke det minste i tvil om at jeg skulle takke ja.

